b'\n_START_ARTICLE_\nFranc Mo\xc4\x8dnik (duhovnik)\n_START_SECTION_\n\xc5\xbdivljenje in delo\n_START_PARAGRAPH_\nMo\xc4\x8dnik je v letih 1925\xe2\x88\x921930 \xc5\xa1tudiral matematiko na Znanstveni fakulteti v Bologni in prav tam 1934 tudi doktoriral. \xc5\xa0tudij bogoslovja pa je kon\xc4\x8dal v Gorici in bil tam 1937 posve\xc4\x8den. V letih 1934\xe2\x88\x921943 je slu\xc5\xbeboval v \xc5\xbeupnijah \xc4\x8crni Vrh nad Idrijo in Vrtojba ter bil stolni vikar v Gorici, kjer je tudi pou\xc4\x8deval matematiko na liceju in u\xc4\x8ditelji\xc5\xa1\xc4\x8du. Po 2. svet. vojni je bil apostolski administrator jugoslovanskega dela gori\xc5\xa1ke nad\xc5\xa1kofije in hkrati \xc5\xbeupnik v Solkanu. Leta 1947 se je moral umakniti v Gorico, kjer je nato 20 let pou\xc4\x8deval matematiko in fiziko na slovenski dr\xc5\xbeavni gimnaziji ter bil hkrati prefekt v Alojzivi\xc5\xa1\xc4\x8du in od 1967 tudi njegov ravnatelj. Leta 1972 je bil imenovan za prvega odgovornega za slovensko pastoralno sredi\xc5\xa1\xc4\x8de v Gorici._NEWLINE_Mo\xc4\x8dnik je bil osrednja osebnost slovenskega katoli\xc5\xa1kega \xc5\xbeivljenja na Gori\xc5\xa1kem; med drugim je bil od 1953 do 1981 predsednik gori\xc5\xa1ke Mohorjeve dru\xc5\xbebe, ki je za\xc4\x8dela pod njegovim vodstvom izdajati Primorski slovenski biografski leksikon. Uveljavil se je tudi kot pisec srednje\xc5\xa1olskih u\xc4\x8dbenikov za fiziko. Leta 1963 mu je pape\xc5\xbe podelili \xc4\x8dastni naziv monsignor.'